b'\n_START_ARTICLE_\nMiesto d\xc5\xabma\n_START_PARAGRAPH_\nMiesto d\xc5\xabma \xe2\x80\x93 1785\xe2\x80\x931917 m. Rusijos miesto valdymo institucija, miesto taryba, kuri tvark\xc4\x97 komunalin\xc4\xaf \xc5\xabk\xc4\xaf, kai kuriuos sveikatos apsaugos, \xc5\xa1vietimo, pramon\xc4\x97s ir prekybos reikalus, i\xc5\xa1laik\xc4\x97 ugniagesius, policij\xc4\x85, kal\xc4\x97jimus ir kareivines.\n_START_SECTION_\nTeisinis statusas\n_START_PARAGRAPH_\nPagal 1785 m. Jekaterinos II Miest\xc5\xb3 privilegij\xc5\xb3 ra\xc5\xa1t\xc4\x85 miesto d\xc5\xabm\xc4\x85 rinko miesto gyventojai, suskirstyti \xc4\xaf 6 luomines grupes. D\xc5\xabma rinkdavosi kas 3 metus ir rinko nuolatos veikian\xc4\x8di\xc4\x85 vykdom\xc4\x85j\xc4\x85 institucij\xc4\x85 \xe2\x80\x93 \xc5\xa0e\xc5\xa1i\xc5\xb3 atstov\xc5\xb3 d\xc5\xabm\xc4\x85, \xc4\xaf kuri\xc4\x85 \xc4\xaf\xc4\x97jo po vien\xc4\x85 atstov\xc4\x85 nuo kiekvienos grup\xc4\x97s. Vyriausybin\xc4\x97ms \xc4\xafstaigoms ir komisijoms vis labiau ki\xc5\xa1antis \xc4\xaf miest\xc4\x85 valdymo reikalus d\xc5\xabm\xc5\xb3 veikla ilgainiui sunyko. XIX a. pirmoje pus\xc4\x97je dauguma miesto d\xc5\xabm\xc5\xb3 nustojo veikusios. M\xc4\x97ginimai atgaivinti luomin\xc4\x99 miesto d\xc5\xabm\xc4\x85 1846 m. Sankt Peterburge, 1862\xe2\x80\x931863 m. Maskvoje, Odesoje ir Tbilisyje nepavyko._NEWLINE_D\xc5\xabma buvo atgaivinta tik per 1870 m. miest\xc5\xb3 reform\xc4\x85, kai buvo patvirtinti Rusijos miest\xc5\xb3 nuostatai. D\xc5\xabma tapo miesto savivaldyb\xc4\x97s tvarkom\xc4\x85ja institucija, renkama 4 metams pagal turto cenz\xc4\x85 \xe2\x80\x93 j\xc4\x85 rinko nekilnojamojo turto savininkai ir verslininkai, mokantys miestui mokes\xc4\x8dius. D\xc5\xabmos vykdomoji institucija nuo 1870 m. buvo jos nari\xc5\xb3 renkama miesto valdyba. D\xc5\xabmai ir valdybai vadovavo 4 metams renkamas pirmininkas \xe2\x80\x93 miesto galva. Sankt Peterburgo ir Maskvos d\xc5\xabmos pirmininkus tvirtino imperatorius, kit\xc5\xb3 miest\xc5\xb3 \xe2\x80\x93 vidaus reikal\xc5\xb3 ministras arba gubernatoriai. Sankt Peterburgo d\xc5\xabmoje buvo 250, Maskvos \xe2\x80\x93 180, kit\xc5\xb3 miest\xc5\xb3 \xe2\x80\x93 30\xe2\x80\x9372 nariai, vyravo stambieji pramonininkai ir prekybininkai. Nuo 1892 m. svarbesnius miesto d\xc5\xabmos nutarimus tur\xc4\x97jo tvirtinti gubernatorius, Po Spalio perversmo 1917 m. pab.\xe2\x80\x931918 m. prad\xc5\xbeioje miesto d\xc5\xabmos buvo panaikintos.\n_START_SECTION_\nLietuvoje\n_START_PARAGRAPH_\nLietuvoje miesto d\xc5\xabmos \xc4\x97m\xc4\x97 veikti 1808 m. jos miestus prad\xc4\x97jus tvarkyti pagal Rusijos \xc4\xafstatymus. Jos pakeit\xc4\x97 magistratus. Veik\xc4\x97 Vilniaus, Kauno (nuo 1808 m.) ir apskrities centr\xc5\xb3 miesto d\xc5\xabmos. 1876 m. Vilniaus ir Kauno gubernijose pav\xc4\x97luotai prad\xc4\x97jo galioti 1870 m. Rusijos miest\xc5\xb3 nuostatai. D\xc5\xabmas rinko nebe luom\xc5\xb3 atstovai, bet turto savininkai. Rink\xc4\x97jai pagal turto dyd\xc4\xaf buvo suskirstyti \xc4\xaf 3 kurijas. 1887 m. Vilniuje I kurijai priklaus\xc4\x97 89, II \xe2\x80\x93 263, III \xe2\x80\x93 2453 rink\xc4\x97jai. 1893 m. Lietuvos miestuose (Rusijoje 1892 m.) turto cenzas buvo padidintas, i\xc5\xa1 rink\xc4\x97j\xc5\xb3 pa\xc5\xa1alinta dalis nerus\xc5\xb3. Lietuvoje miesto d\xc5\xabm\xc5\xb3 pirminink\xc4\x85 tvirtino ir gal\xc4\x97jo skirti ir gubernatorius. D\xc5\xabmos Lietuvoje nustojo veikti per Pirm\xc4\x85j\xc4\xaf pasaulin\xc4\xaf kar\xc4\x85 1915 m.'